Source: http://eazi.ro/stat-de-drept/csm-isi-motiveaza-avizul-negativ-in-privinta-adinei-florea
Timestamp: 2018-12-19 11:30:37+00:00

Document:
Stat De Drept - Csm Îşi Motivează Avizul Negativ În Privinţa Adinei Florea - eAzi.ro - Publicaţie online de atitudine şi informaţie
Miercuri, 19 Decembrie 2018, 13:30
Secţia pentru procurori a CSM a trimis, astăzi, la Ministerul Justiţiei, 13 pagini cu motivele pentru care a dat un aviz negativ propunerii ca Adina Florea să ocupe funcţia de procuror-şef al Direcţiei Naţionale Anticorupţie.
Procurorii au remarcat, cu ocazia interviului susţinut de Adina Florea pentru funcţia de procuror-şef al DNA, că aceasta prezintă rezistenţă scăzuta la stres, o capacitate de analiză şi de sinteză redusă, precum şi anumite sincope în raportarea sa la anumite valori precum onestitatea şi imparţialitatea.
„Analizând răspunsurile candidatei la interviu, Secţia pentru procurori reţine că aceasta nu a demonstrat o conştientizare adecvată de diferenţei şi interdependenţei dintre principiul independenţei procurorului şi cel al subordonării ierarhice”, se spune în motivare.
Este taxată în acest fel afirmaţia pe care a făcut-o Adina Florea la un moment dat în timpul interviului cum că ea n-a fost niciodată un procuror independent, afirmaţie retrasă ulterior spunând că poate s-a exprimat nefericit şi că se referea la funcţionarea procurorului sub autoritatea ministrului Justiţiei aşa cum este ea definită în Constituţie.
„Referitor la alegaţia: «Eu nu am fost niciodată un procuror independent, lucrez în Ministerul Public», Secţia pentru procurori remarcă existenţa unei confuzii evidente referitoare la noţiunea de independenţă, împrejurare de neconceput”, arată reprezentanţii CSM în motivarea avizului.
De asemenea, Adina Florea este taxată şi pentru că nu a oferit în proiectul său de management soluţii eficiente la problemele pe care le-a identificat în cadrul DNA, concentându-se mai degrabă pe critici aduse fostului management al DNA.
Procurorii din CSM au fost nemulţumiţi şi de afirmaţia Adinei Florea din interviu potrivit căreia n-ar fi cunoscut până de curând conţinutul protocolului secret încheiat în 2016 de Ministerul Public cu SRI, în contextul în care, la momentul respectiv, a fost comunicat la Parchetul la care lucra şi unde avea o funcţie de conducere. Procurorii CSM spun că asta ar arăta o neglijenţă a atribuţiilor de serviciu.
Ministrul Justiţiei, Tudorel Toader, a anunţat că luni va analiza cu atenţie acest document şi va spune dacă va merge sau nu cu propunerea mai departe, la şeful statului. Avizul CSM este consultativ, iar şeful statului poate refuza doar o dată propunerea ministrului Justiţiei.

References: Csm 
 CSM 
 CSM 
 CSM 
 CSM 
 CSM